Galko, Ľubomír, poslanec NR SR (2017-03-29):
(Zaznievanie gongu.) Vážený pán predsedajúci, vážený pán minister vlády kontinuity a pokroku, pani poslankyne, páni poslanci. Úmyselne hovorím o kontinuite, ktorú ste dali priamo do názvu vašej vlády. Obávam sa však, že je to kontinuita zlá a nebezpečná, že je to kontinuita konfliktu, a chcem vás pred ňou dôrazne vystríhať. Najprv jedna aktuálna poznámka priamo k vystúpeniu ministra Kaliňáka, ktorú som si narýchlo napísal, lebo nemali sme možnosť mať túto informáciu dopredu, nikde nebola zverejnená, takže sme sa nemohli na ňu pripraviť. Prvé, čo chcem povedať, je to, že nevystupujem preto, aby som obhajoval nikoho súkromné lietanie za štátne peniaze. Viem, že v čase vlády Ivety Radičovej viacerí ministri včítane mňa pri akomkoľvek súkromnom lete, napríklad na zahraničnú dovolenku s rodinou, podpísalo takzvaný reverz a ochranka s nimi neletela. Neleteli komerčnými linkami, pardon, leteli komerčnými linkami za vlastné peniaze. Takisto to robil aj napríklad náš predseda Sulík, ktorý bol vtedy predsedom Národnej rady Slovenskej republiky, a predpokladám, že sa tak deje aj v súčasnosti. Pri prezidentovi Slovenskej republiky to, ak mám správne informácie, zákon neumožňuje. Z toho, čo sme počuli doteraz od ministra vnútra Kaliňáka a v rozprave od niektorých rečníkov, máme tu rozpor. Na jednej strane chápem, že sa Úradu pre ochranu ústavných činiteľov nepáči to, aby prezident lietal súkromnou spoločnosťou a ochrankár s ním, lebo tento argument má svoju logiku. Ak je ochranka zodpovedná za prezidenta 24 hodín denne, nevie v takomto prípade zaručiť, že civilný pilot súkromného lietadla je pod jej kontrolou a napríklad v noci nepil alkoholické nápoje, je zdravý, že lietadlo má za sebou kontrolu bezpečnosti, servis, v noci sa k nemu nikto nepriblížil, keďže nebolo strážené, a podobne. Zároveň je tu tvrdenie podložené listom z toho istého Úradu pre ochranu ústavných činiteľov, kde sa píše, že úrad pri ochrane nerozlišuje medzi súkromným a oficiálnym programom prezidenta. Dámy a páni, akiste si spomeniete na let štyroch poslankýň SMER-u do Petrohradu v septembri 2013 lietadlom vládnej letky Jak-40, ktorý sa vtedy stretol s kritikou. Vtedajší minister vnútra Kaliňák odmietol vyčísliť náklady a let obhajoval týmito slovami, citujem: „Národná rada má svoje pravidlá protokolu. V tomto prípade sme len servisná organizácia. Malý špeciál je ale lacný. Neviem však povedať, aké boli náklady. To môže vyčísliť len Národná rada.“ Uviedol minister vnútra Kaliňák. Dodal, že rozlietanosť malých Jakov je malá a je potrebné, aby lietali, a preto ministerstvo podľa Roberta Kaliňáka víta, keď sa toto lietadlo využíva. Opäť citujem: „Vítame, keď si tie lietadlá objednajú, lebo lietajú málo a musia lietať. Raz mesačne aj tak musí ísť toto lietadlo do vzduchu a lietať určitý čas.“ Vysvetlil Kaliňák. Pri takýchto cvičných letoch sú zvyčajne podľa neho lietadla prázdne. Minister si vedel predstaviť, že by počas nich na palube bola aj verejnosť. Dámy a páni, prečo to hovorím? Pred malou chvíľou pán poslanec, smerák Raši hovoril, že pán prezident lieta Jakmi a že je to bohapustá lož, že tie Jaky majú nalietané dosť, že lietať nepotrebujú. Vy nie ste len zlí ľudia v tom SMER-e a nebezpeční, vy ste obyčajní babráci. Obyčajní babráci. Ani na takomto jednoduchom klamstve, keď chcete niekoho diskreditovať, sa neviete dohodnúť. Obyčajní babráci ste, dámy a páni zo SMER-u. Obyčajní babráci. Tak sa pýtam v tejto súvislosti, ako je možné, že objednávky na využitie vládnej letky minister vnútra Kaliňák víta, ale vy koaličníci máte problém, ak ide o špeciálnu objednávku prezidenta, a vtedy sa to už vyčísliť dá. To smrdí, dámy a páni. Veľmi to smrdí. Nie je to náhodou preto, že treba prezidentovi takpovediac naložiť? Naložiť mu za to, že si dovolí vysloviť svoj názor, ktorý sa vládnej koalícii zle počúva? A touto otázkou sa vraciam na začiatok. Cítim tu na vašej koaličnej strane, dámy a páni, niečo veľmi zlé, niečo, čo by sme tu nikto v tejto sieni alebo v tejto sále nemali chcieť. Vznikol tu konflikt medzi časťou koalície, stranami SMER – sociálna demokracia a Slovenskou národnou stranou a medzi prezidentom. A môj názor je, že ho vyvolávajú dve politické strany, ktoré som menoval. A nie je to len táto informácia, ale aj rôzne výbory iniciované voči prezidentovi Kiskovi v týchto dňoch. Dnes som bol dokonca po dlhej dobe znova poctený a idem k tejto téme, do Témy dňa večer, dámy a páni, večer, takže niekto evidentne a koordinovane z toho hlavnú tému v súčasnosti spraviť chce. Rád tam pôjdem a teším sa na toho súpera, ktorý tam bude. Dúfam, že konečne nejaký smerák pôjde so mnou. Dámy a páni, chcem vás varovať. Uvedomte si, s akým ohňom sa zahrávate! Uvedomte si, aký bod v Národnej rade Slovenskej republiky – zrušenie nemorálnych amnestií vtedajšieho premiéra Mečiara vtedajším prezidentom Kováčom, prejednávame. Tiež tam bol konflikt prezidenta, vtedajšieho premiéra Mečiara s vtedajším prezidentom Kováčom a viedlo to až k únosu, vražde a zasiahlo to našu vlasť na ďalších 20 rokov. A toto Mečiarovo dedičstvo zasiahlo mnohých z nás, ublížilo veľa ľuďom. A dodnes ho tu máme a v týchto dňoch sa ho snažíme aspoň mierne napraviť a umožniť priestor spravodlivosti. Dámy a páni, Robert Fico prehral súboj s Andrejom Kiskom, súboj o prezidentský palác, ale to ho neoprávňuje rozdúchavať konflikt, ktorý zatiahne našu krajinu do politickej nestability. A vás, páni a páni poslanci zo SMER-u a SNS, to už vonkoncom nenúti k tomu, aby ste mu v tejto obsesii asistovali. Zároveň sa obraciam na poslancov strany MOST– HÍD a chcem oceniť, že sa nepodieľali na tomto, a chcem ich vyzvať, aby sa k tomu ani naďalej nepridávali, pretože to môže zle skončiť. A teraz, ako z toho von, dámy a páni? (Zaznievanie gongu.) Smejete sa na vlastnej blbosti, aký ste hlupák. Prezident Slovenskej republiky má právo rozhodnúť sa, aký dopravný prostriedok si zvolí. Zákon zas ukladá Policajnému zboru, aby hlave štáte poskytoval ochranu 24 hodín denne a sedem dní v týždni. Ak nechcete, aby prezident využíval vládnu letku na súkromné účely, tak mu to stačí povedať a vráti sa k zaužívanej preprave súkromným lietadlom a za vlastné, tak ako to robil predtým, akurát štát bude musieť kupovať letenky pre ochranku. Otázku, kto vysvetlí daňovým poplatníkom, že ich to takto vyjde drahšie, nechávam otvorenú. Nechávam ju otvorenú pre vás, lebo to je vaša koaličná otázka. A potom je tu druhá možnosť. Zmeňte zákon a umožníte prezidentovi lietať bez ochranky, to znamená, pôjde do Popradu za vlastné peniaze súkromnou spoločnosťou, ochrankár pôjde na služobnom aute. Je to jednoduchá zmena zákonom. Pani Vaľová, nevykrikujte! Však ste dáma, alebo teda mala by ste byť. Osobne si myslím, že niet jediný dôvod, prečo by nemohlo to takto byť, že by prezident letel sám s tým lietadlom a ochrankár by išiel autom, pokiaľ si to prezident bude platiť sám. Mimochodom, presne toto isté sa dialo, keď pán prezident Schuster chodil vlakom. Tiež išlo jedno auto aj s ochrankou z Bratislavy do Košíc vždy. Takže presne... Pán Kaliňák, nevyrušujte ma, tam si sadnite a seďte! A keď neviete vydržať, choďte si zapáliť! Ja vás tu teraz nepotrebujem. (Pobavenie v sále, potlesk, reakcie z pléna. Prerušenie vystúpenia predsedajúcim.)